**Henrik Petré** (9. huhtikuuta 1979 Kista, Ruotsi) on ruotsalainen jääkiekkoilija.

Petré on Djurgårdenin kasvatti ja hän pelasi ensimmäisen ottelunsa Elitserienissä kaudella 1997–1998, jolloin hän oli mukana kolmessa ottelussa. NHL-seura Washington Capitals oli varannut Petrén varaustilaisuudessa 1997. Petré edusti kaksi kautta Djurgårdenissa, mutta pelasi Elitserienissä yhteensä vain 12 ottelua, kun pääosa kausista meni Ruotsin I-divisioonan Huddinge IK:ssa.

Kaudeksi 1999–2000 Petré siirtyi Brynäs IF:ään, jossa hän pelasi heti ensimmäisellä kaudellaan 47 peliä. Lisäksi Brynäsissä hän pääsi pelaamaan European Hockey Leagueta. Brynäsiä Petré edusti kauteen 2003–2004, jolloin hän vaihtoi kesken kauden Mora IK:hon Allsvenskaniin. Mora nousi Elitserieniin kaudeksi 2004–2005, ja Petré jatkoi joukkueessa. Seuraavaksi kaudeksi hän siirtyi Södertäljeen.

SM-liigaseura SaiPa hankki Petrén kaudeksi 2005–2006. SaiPassa Petré pelasi yhden kauden ja siirtyi seuraavaksi kaudeksi Ässiin, josta hän jatkoi kaudeksi 2008–2009 Slovakian Extraligan HC Slovan Bratislavaan.

Bratislavassa Petré pelasi vain alkukauden. Hän siirtyi lopulta kesken kauden takaisin SM-liigaan, kun hän teki koesopimuksen Tapparan kanssa. Petré teki kuuden viikon koeajan jälkeen Tapparan kanssa koko loppukauden kattavan sopimuksen. Kauden 2009–2010 Petré oli pitkään pelaamatta, mutta hän sai lopulta koesopimuksen marraskuussa Elitserienin Timrå IK:hon. Petré loukkaantui pahasti heti ensimmäisessä ottelussaan Timråssa. Hän joutui Teemu Laineen taklattavaksi sillä seurauksella, että hänen keuhkonsa puhkesi. Timrån lääkärin mukaan Petrén keuhkopussiin tuli reikä. Joulukuussa Timrå ilmoitti, että Petré ei jatka joukkueessa enää koesopimuksen päätyttyä. Tammikuussa 2010 hän siirtyi SM-liigan Tampereen Ilvekseen, jossa hän pelasi loppukauden. Kaudella 2010–2011 hän pelasi Allsvenskanin Almtuna IS:ssä.

Petré pelasi kaudella 2011–2012 muutaman pelin Itävallan pääsarjan slovenilaisjoukkue HK Acroni Jesenicessä, kunnes siirtyi tammikuussa Tanskan pääsarjan AaB Ishockeyyn. Petré on edustanut Ruotsia nuorten arvoturnauksissa kahdesti. Vuonna 1997 hän oli mukana 18-vuotiaiden EM-kilpailuissa, joista Ruotsi sai hopeaa, ja nuorten maailmanmestaruuskilpailuissa hän pelasi 1998.

Lähteet
-------

1. 1 2 3 4  Henrik Petré *EliteProspects.com*. Viitattu 26.12.2009. (englanniksi)
2. ↑  SaiPa-valmentaja Mälkiä teki pitkän jatkosopimuksen *MTV3.fi*.  11.5.2006. MTV3. Viitattu 26.12.2009.
3. ↑  Puolustaja Henrik Petre tulossa Tapparan testattavaksi *Iltalehti.fi*.  4.12.2008. Kustannusosakeyhtiö Iltalehti. Viitattu 26.12.2009.
4. ↑  Henrik Petrélle jatkoa Tapparaan *Jatkoaika.com*.  15.1.2009. Jatkoaika. Viitattu 26.12.2009.
5. ↑  Två nya spelare tar plats *Timraik.se*.  24.11.2009. Timrå:  Timrå IK.  Arkistoitu 19.8.2010. Viitattu 26.12.2009. (ruotsiksi)
6. ↑  Suomalaishyökkääjä puhkaisi ex-Tapparan keuhkon  27.11.2009. Ilta-Sanomat. Viitattu 26.12.2009.
7. ↑  Söderberg: Ingen fortsättning i Timrå för Petré: "Jag har lite saker på gång" *Dagbladet.se*.  27.11.2009. Sundsvall:  Dagbladet i Sundsvall. Viitattu 26.12.2009. (ruotsiksi)
8. ↑  Barsøe, Jens Otto: Svensker på prøve hos AaB Ishockey *Nordjyske.dk*.  17.1.2012. Viitattu 19.1.2012. (tanskaksi)[vanhentunut linkki]